มาแน่! “สี จิ้นผิง” เยือนไทย ร่วมประชุม “เอเปค” 18-19 พ.ย.นี้
โฆษกกระทรวงต่างประเทศ ยืนยัน ประธานาธิบดี "สี จิ้นผิง” ร่วมประชุมเอเปค ไทยเป็นเจ้าภาพ ระหว่างวันที่ 18-19 พ.ย.นี้
โฆษกกระทรวงต่างประเทศ ยืนยัน “ประธานาธิบดี "สี จิ้นผิง” ร่วมประชุมเอเปค ไทยเป็นเจ้าภาพ ระหว่างวันที่ 18-19 พ.ย.นี้
28 ก.ย. 2565

นายธานี แสงรัตน์ อธิบดีกรมสารนิเทศ กระทรวงการต่างประเทศ กล่าวว่า กระทรวงการต่างประเทศอยู่ระหว่างการเตรียมการและประสานงานอย่างใกล้ชิด สำหรับการประชุมผู้นำเขตเศรษฐกิจเอเปค (APEC 2022) ที่ประเทศไทยเป็นเจ้าภาพ ระหว่างวันที่ 18-19 พ.ย.นี้
โดยแนวโน้มที่ประธานาธิบดีโจ ไบเดน แห่งสหรัฐ จะไม่ร่วม ซึ่งขณะนี้ยังไม่ได้รับคำยืนยันอย่างเป็นทางการว่าจะเดินทางมาร่วมประชุมหรือไม่ โดยประเด็นสำคัญที่ผู้นำประเทศต่างๆ ให้ความสำคัญคือเรื่องการรักษาความปลอดภัย
อธิบดีกรมสารนิเทศ กล่าวว่า ขณะนี้มีผู้นำหลายเขตเศรษฐกิจที่ตอบรับจะเดินทางมาร่วมประชุม APEC 2022 ที่ประเทศไทย ทั้งการตอบรับด้วยวาจาและการตอบรับเป็นการภายใน เช่น นายกรัฐมนตรีนิวซีแลนด์, ประธานาธิบดีฟิลิปปินส์, นายดอน ปรมัตถ์วินัย รองนายกรัฐมนตรีและ รมว.ต่างประเทศ ได้รับการยืนยันจากนายหวัง อี้ รมว.ต่างประเทศของจีนว่า ประธานาธิบดีสี จิ้นผิง ของจีน จะเดินทางมาร่วมประชุม
โดยขณะนี้มีผู้นำตอบรับเข้าร่วมประชุมด้วยวาจาแล้ว 4 เขตเศรษฐกิจ รวมทั้งฟิลิปปินส์ และนิวซีแลนด์ มีความเป็นไปได้ที่จะเข้าร่วมประชุมอีก 6 เขตเศรษฐกิจ และรอการยืนยันอีก 4-5 เขตเศรษฐกิจ โดยมีการประสานงานติดตามกันทุกวัน
ก่อนหน้านี้ มีรายงานว่า ประธานาธิบดีโจ ไบเดน แห่งสหรัฐ จะเดินทางไปร่วมประชุมสุดยอดผู้นำกลุ่ม G20 ระหว่างวันที่ 15-16 พ.ย.65 ที่เกาะบาหลีของอินโดนีเซีย แต่จะไม่เดินทางมาร่วมประชุม APEC 2022 แต่มอบหมายให้รองประธานาธิบดีสหรัฐฯ เดินทางมาร่วมประชุมแทน